Mikið fjölmenni var á Akureyri um helgina. Nokkur erill var hjá lögreglunni og þá mest vegna gesta Bíladaga Bílaklúbbs Akureyrar.
Óvenjumargir heimsóttu Akureyri í síðustu viku og um helgina. Menntaskólinn á Akureyri útskrifar nemendur sína 17. júní og gamlir nemendur skólans koma saman til að fagna útskriftarafmælum sínum. Þá komu stúlkur í 7. flokki í fótbolta af öllu landinu saman á Íslandsbankamóti KA ásamt föruneyti en langstærsti viðburðurinn var Bíladagar.
Bíladögum hefur löngum fylgt mikill hávaði til dæmis vegna spóls og hraðaksturs. Aðalsteinn Júíusson, varðstjóri Lögreglunnar á Akureyri segir að helgin hafi gengið betur en síðustu ár. Engu að síður hafi verið mjög mikið að gera um helgina. Frá fimmtudegi til sunnudagskvölds komu 150 mál inn á borð lögreglunnar.
Mest var að gera á tjaldsvæði Bílaklúbbsins við Hlíðarfjallsveg þar sem var nokkuð um slagsmál sem þurfti að hafa afskipti af. Nokkuð var um bæði ölvunar- og fíkniefnaakstur sem og að próflausir og vímaðir menn sætu undir stýri. Eitthvað var um hraðakstur sem var mestur mældur í umdæminu 143 kílómetrar á klukkustund. Alls sátu sjö menn í fangaklefa lögreglustöðvarinnar á Akureyri um helgina.
Samkvæmt vaktstjóra lögreglunnar fóru önnur hátíðarhöld vel fram og ekki þurfti að hafa afskipti af þeim.